Név: Georgiou Nikosz

Szak, évfolyam: Pénzügy és számvitel alapszak, 4. évfolyam

Tanév: 2018/2019 tanév őszi szemeszter

Célország, város: Dél-Korea, Szöul

Fogadó intézmény: Sungkyunkwan Egyetem

A tengeren túli mobilitás programról az egyetemen hallottam először. A honlapot böngészve számos jó programot találtam a világ minden területén. Végül a dél-koreai Sungkyunkwan egyetem mellett döntöttem, mivel ez egy nagyon nagy hagyományokkal bíró és nívós intézmény.

Az utazás előtt számos adminisztratív feladattal kellett szembenézni, de mind a küldő-, mind a fogadó egyetemen nagyon kedvesek és segítőkészek voltak a koordinátorok. Az utazás zökkenőmentesen zajlott, Budapestről Dubajon keresztül jutottam el Szöulba. Az út közel tizennyolc óra volt, ami elsőre soknak tűnhet, de a jó társaságnak köszönhetően gyorsan eltelt. A szemeszter kezdete előtt kb. egy héttel utaztunk ki, így volt egy-két nap lehetőség megismerkedni az új környezettel. A tanév kezdete előtt egy orientációs napon vettünk részt a campuson, itt találkoztunk először a többi cserediákkal. Közel hatszázan voltunk, betöltöttük az egyetem dísztermét. Itt a fogadó intézmény rektorhelyettese, valamint külügyi koordinátora ismertette a legfontosabb dolgokat, helyszíneket, amik végig kísérnek minket a négy hónap során. Este az egyetem buddy programja, a HI-club (Help & Information) rendezett egy kötetlen beszélgetős programot, ami igazán jól sikerült. Itt ismerkedtünk meg a tradicionális koreai itallal, a sojuval.

A szállásunk az egyetemtől öt percre volt gyalog, ez nagyban megkönnyítette az órára járást (azért sikerült párszor elkésni). A lakás két különálló szobából, egy kis vizesblokkból és egy közös térből állt, ahol a konyha kapott helyet. A három szintes épületben szinte csak egyetemisták laktak. Az albérlet ára fejenként kb. 170.000 Ft-ra jött ki havi szinten. A kollégium díja 100.000-120.000 Ft között mozgott attól függően, hogy melyikbe kaptál helyet, milyen messze volt a campustól. Előzetesen nincs lehetőség kiválasztani melyikbe szeretnél menni, automatikusan osztanak be. A kollégiumok jól felszereltek, hangulatosak, mivel sok cserediákkal találkozhatsz, de a házirend elég szigorú (vasárnaptól csütörtökig éjjel kijárási tilalom van, büntetőpontrendszer). A campustól tíz percnyi sétára van a legközelebbi metrómegálló, innen hétköznap reggeltől estig folyamatosan elérhető kisbuszos ingajárat (egyetemi kisbuszok), amit az egyetem mobilapplikációjának segítségével folyamatosan nyomon lehet követni. Egy jegy átszámolva 75 forintba került.

A fogadóintézmény, külön a cserediákok részére összeállított egy kurzuslistát (international course list). Ebben főként a távolkeleti kultúrával, történelemmel és gazdaságokkal kapcsolatos tárgyak voltak, amiket könnyen lehetett teljesíteni. Én gazdasági és pénzügyi kurzusokat vettem fel. Az online kurzusfelvétel során nem tudtam az összes tárgyat az órarendemhez adni, mivel a külföldi hallgatók száma limitálva volt a kurzusokon. Ezt sikerült orvosolniuk az orientációs napon, így az első héten, oktatói jóváhagyás mellett sikerült feljelentkezni az órákra. A kurzusok nagy része izgalmas és szakmailag igen nívós volt, az oktatók segítőkészek voltak. A félév során két hét volt a vizsgaidőszak, egy a szemeszter közepén, illetve egy az utolsó héten. Emellett heti rendszerességgel házifeladatokra és beadandókra lehetett számítani.

A hallgatói élet nagyon pezsgő Szöulban. A városban három buli negyed található: Hongdae, Itaewon és Gangnam. Itt a hét minden napján volt valami szórakozási lehetőség, a hétköznapi szórakozóhelyek általában ingyenesek. Az egyetemi mentorhálózat is szervezett programokat, falulátogatást, közös sütögetést. A félév során két törzs hely alakult ki a cserediákok körében, egy az egyetem környékén, a másik pedig az egyik kollégium közvetlen közelében. Nem volt olyan nap, hogy ne találkoztunk volna külföldi hallgatóval, amikor arra jártunk. A félév végén rendeztünk egy nagy búcsúbulit. Az egyik helyet lefoglaltuk, közel 150 cserediák fordult meg ott az este folyamán.

Az egyetem területén számos menza található. Itt naponta hat-nyolc, főként helyi menü közül lehetett választani reggel, délben és este is, igen jutányos áron. A legjobb menzán 500-2500 forint között mozogtak az árak. A campus környékén is sok tradicionális koreai, valamint gyorsétterem található. Ezek valamennyivel drágábbak, mint az egyetemi étkező, valamint a helyiek nem nagyon beszélnek angolul, ezért sokszor a kiszolgálás átcsapott egy improvizatív activity feladvánnyá, de ezt a segítőkészségükkel próbálták ellensúlyozni, általában sikerrel.

A félév során sikerült eljutnom Tokióba és Jeju szigetére. Jejut a koreai Hawaiiként szokták emlegetni. Itt egy hosszú hétvégén töltöttem. Voltam már nem működő vulkánon és vulkanikus barlangban is. A Halla-hegyet nem sikerült megmászni, mert a táv felénél nem engedtek tovább minket a rossz időjárási viszonyok miatt. A sziget déli partja az egyik legalkalmasabb hely szörfözésre Dél-Koreán belül. Emellett itt kóstoltuk meg a híres jejui fekete malacot, aminek inkább csak a neve alkotott maradandót. Tokióban a legmegragadóbb élmény a Mori Art Museum volt. Ez egy kortárs művészeti kiállítás elképesztő vizuális elemekkel tűzdelve.

A mobilitás programot mindenkinek csak ajánlani tudom. Életre szóló barátságok szövődnek, olyan helyekre lesz lehetőséged eljutni, amiről nem is tudtad vagy gondoltad volna, hogy létezik.